Document ID: 32002R0291

Komisijos reglamentas (EB) Nr. 291/2002,
2002 m. vasario 15 d.
iš dalies keičiantis Reglamentą (EB) Nr. 1613/2000, nukrypstantį nuo Reglamento (EEB) Nr. 2454/93 produktų kilmės sąvokos apibrėžimo, naudojamo taikant bendrąją preferencijų sistemą, atsižvelgiant į ypatingą Laoso padėtį dėl tam tikro tekstilės eksporto į Bendriją
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. spalio 12 d. Tarybos reglamentą (EEB) Nr. 2913/92, nustatantį Bendrijos muitinės kodeksą [1], su paskutiniais pakeitimais, padarytais Europos Parlamento ir Tarybos reglamentu (EB) Nr. 2700/2000 [2], ypač į jo 247 straipsnį,
Kadangi:
(1) 2001 m. gruodžio 10 d. Tarybos reglamentu (EB) Nr. 2501/2001, kuriuo nustatytas bendrosios preferencinių muitų tarifų sistemos taikymo laikotarpis nuo 2002 m. sausio 1 d. iki 2004 m. gruodžio 31 d. [3], Bendrija suteikė Laosui bendruosius preferencinius muitų tarifus.
(2) 1993 m. liepos 2 d. Komisijos reglamentu (EEB) Nr. 2454/93, išdėstančiu Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas [4], su paskutiniais pakeitimais, padarytais Reglamentu (EB) Nr. 993/2001 [5], nustatomas produktų kilmės sąvokos apibrėžimas, naudojamas taikant bendrąją preferencinių muitų tarifų sistemą (GSP). Tačiau Reglamentu (EEB) Nr. 2454/93 numatomos nukrypti leidžiančios nuostatos yra skirtos mažiau išsivysčiusioms GSP lengvatas gaunančioms šalims, pateikusioms atitinkamą prašymą Bendrijai.
(3) Šia nukrypti leidžiančia nuostata tam tikriems tekstilės gaminiams Laosas naudojosi nuo 1997 m., paskutinį kartą ji taikyta remiantis 2000 m. liepos 24 d. Komisijos reglamentu (EB) Nr. 1613/2000, nukrypstančiu nuo Reglamento (EEB) Nr. 2454/93 produktų kilmės sąvokos apibrėžimo, naudojamo taikant bendrąją preferencijų sistemą, atsižvelgiant į ypatingą Laoso padėtį dėl tam tikro tekstilės eksporto į Bendriją [6], kuris taikomas nuo 2000 m. liepos 15 d. iki 2001 m. gruodžio 31 d., todėl Laosas pateikė prašymą pratęsti šią nukrypti leidžiančią nuostatą.
(4) Reglamento (EB) Nr. 1613/2000 nuostatos, ypač kasmetinis kiekybinių sąlygų įvedimas, atspindintis Bendrijos rinkos gebėjimą absorbuoti produktus iš Laoso, Laoso eksporto apimtis ir faktiškai įregistruoti prekybos srautai buvo numatyti tokie, kad būtų galima išvengti žalos atitinkamoms Bendrijos pramonės šakoms.
(5) Komisija apsvarstė Laoso pateiktą prašymą ir nustatė, kad jis yra tinkamai pagrįstas. Todėl nukrypti leidžiančios nuostatos galiojimo laikas turėtų būti pratęstas. Atsižvelgiant visų pirma tiek į Laoso, tiek į Bendrijos prekybininkų, sudarančių sutartis, interesus ir į Laoso pramonės stabilumą bei jos tvarią plėtrą, kuriuos liudija šiuo metu daromos investicijos ir užimtumas, Reglamento (EB) Nr. 1613/2000 nuostatos turėtų būti taikomos be pertrūkių, kai jame numatyta nukrypti leidžianti nuostata nustoja galiojusi. Be to, nukrypti leidžianti nuostata turėtų būti nustatoma ilgesniam laikotarpiui negu iki šiol, bet ne ilgiau kaip iki 2004 m. gruodžio 31 d., kai nustos galioti esama GSP.
(6) Kad būtų galima veiksmingiau stebėti nukrypti leidžiančios nuostatos taikymą, Laoso valdžios institucijos turi nuolat pranešti Komisijai išduotų kilmės sertifikatų duomenis.
(7) Todėl reikia atitinkamai iš dalies pakeisti Reglamentą (EB) Nr. 1613/2000.
(8) Šiame reglamente numatytos priemonės atitinka Muitinės kodekso komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1613/2000 iš dalies keičiamas taip:
1. 2 straipsnyje "2001 m. gruodžio 31 d." pakeičiama "2004 m. gruodžio 31 d."
2. 5 straipsnis pakeičiamas taip:
"5 straipsnis
1. Laoso kompetentingos institucijos imasi būtinų priemonių prekių, minimų 1 straipsnyje, kiekybiniams patikrinimams atlikti.
2. A formos kilmės sertifikato, išduoto Laoso kompetentingų institucijų remiantis šio reglamento nuostatomis, 4 langelyje įrašoma:"Leidžianti nukrypti nuostata - Reglamentas (EB) Nr. 1613/2000".
3. Laoso kompetentingos institucijos kiekvieną mėnesį siunčia Komisijai duomenis apie kiekį, kuriam pagal šio reglamento nuostatas buvo išduoti A formos kilmės sertifikatai, ir tų sertifikatų serijos numerius."
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Jis taikomas nuo 2002 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. vasario 15 d.

Labels: 3
18
1